b'\n_START_ARTICLE_\nDigitalni identifikator objekta\n_START_PARAGRAPH_\nDigitalni identifikator objekta (DOI) je niz znakova ("digitalni identifikator") koji na jedinstven na\xc4\x8din odre\xc4\x91uje neki objekt, kao \xc5\xa1to je elektronski dokument._NEWLINE_Dodatni podatci (meta-podatci) o objektu su pridru\xc5\xbeeni njegovom DOI-ju te mogu sadr\xc5\xbeavati objektovu lokaciju, kao \xc5\xa1to je primjerice internetska poveznica na kojoj se mo\xc5\xbee na\xc4\x87i objekt. DOI za neki dokument je trajan, dok se njegovu lokaciju ili druge podatke mo\xc5\xbee mijenjati. Pozivati neki dokument na Internetu prema njegovom DOI-ju je pouzdanije, jer ako se lokacija dokumenta promijeni, njegov izdava\xc4\x8d samo treba osvje\xc5\xbeiti meta-podatke za odgovaraju\xc4\x87i DOI i unijeti novu lokaciju dokumenta._NEWLINE_Me\xc4\x91utim, za razliku od internetskih poveznica, sustav DOI nije otvoren svima. Samo organizacije koje udovoljavaju odre\xc4\x91enim ugovornim obvezama ovog sustava i koje su spremne platiti \xc4\x8dlanstvo mogu dodjeljivati DOI-je elektronskim objektima. Sustav DOI se primjenjuje kao federacija registriranih agencija, kojom koordinira Me\xc4\x91unarodna fondacija DOI, koja je razvila i koja kontrolira sustav DOI. Sustav DOI-ja se je razvijalo i primjenjivalo za mno\xc5\xa1tvo izdava\xc4\x8dkih okru\xc5\xbeenja i aplikacija od 2000. godine. Koncem 2009. je godine je preko \xc4\x8detiri tisu\xc4\x87e organizacija dodijelilo vi\xc5\xa1e od 43 milijuna DOI-ja.'